คณะรัฐมนตรี เห็นชอบหลักการแก้ไขร่างพระราชบัญญัติแก้ไขเพิ่มเติมประมวลวิธีพิจารณาความแพ่ง เพื่อลดจำนวนคดีความ
พลโทสรรเสริญ แก้วกำเนิด โฆษกประจำสำนักนายกรัฐมนตรี กล่าวว่า คณะรัฐมนตรีเห็นชอบหลักการแก้ไขร่างพระราชบัญญัติแก้ไขเพิ่มเติมประมวลวิธีพิจารณาความแพ่ง เพื่อลดคดีที่เข้าสู่การพิจารณาของศาลแพ่ง และหาจุดลงตัวระหว่างคู่ความทั้ง 2 ฝ่าย โดยวิธีการคือก่อนจะยื่นฟ้องคดีความแพ่ง ผู้ที่เป็นคู่ความอาจจะขอและยื่นคำขอต่อศาลให้มีคำสั่งแต่งตั้งผู้ประนีประนอม เพื่อทำหน้าที่ไกล่เกลี่ยข้อพิพาทก่อนไปฟ้องคดีแพ่ง ซึ่งกรณีที่คู่ความสามารถเจรจาประนีประนอมได้เรียบร้อยแล้ว ก็จะมีสัญญาประนีประนอม โดยในสัญญาคู่ความสามารถร้องต่อศาลให้มีคำพิพากษาได้ กรณีที่ฝ่ายใดฝ่ายหนึ่งไม่เห็นด้วยกับสัญญาดังกล่าว
 
     ทั้งนี้หากศาลพิจารณาแล้วเห็นว่าสัญญามีความเหมาะสม ชอบด้วยกฏหมายก็จะมีคำพิพากษาให้เป็นไปตามนั้น แต่หากศาลพิจารณาแล้วไม่เห็นชอบด้วยกฏหมาย มีการเอารัดเอาเปรียบ ศาลอาจไต่สวนปฏิเสธคำพิพากษาตามสัญญานั้นได้